
Rozmaring fajták huminsav alapú kondicionálása és tápanyagellátása

A megfelelő termésmennyiség és jó minőség eléréséhez a gyógy- és fűszernövényeknél is szükség van tápanyagutánpótlásra. A termesztés során fontos az alkalmazandó termékek összetételére odafigyelni, ugyanis a növényi drognak szigorú minőség-ellenőrzésen kell átesnie.
Kutatásom célja a rozmaring szabadföldi nevelése során a Huminisz Kft. által gyártott és forgalmazott olyan növénykondicionáló és lombtrágya készítmények hatásának vizsgálata, amelyek növelhetik a növényállomány mennyiségi és minőségi paramétereit.
A kísérletet 2022-ben végeztem el a Pannonhalmi Bencés Főapátság gyógynövénykertjének területén. A rozmaring ültetvény három fajtája közül kettőt, a ’Harmat’ és a ’Blue Winter’ fajtákat vizsgáltam.
A parcellák felosztásánál tápanyag-ellátási céllal négy kezelést – Kontroll, Solvitis, Kondisol, Kondisol+Solvitis – állítottam be. A hajtáshossz-méréshez, illetve a későbbi laborvizsgálatokhoz fajtánkén és kezelésenként 4x5 fás részt, azaz 60 db hajtást jelöltem ki.
A ’Harmat’ fajtánál az általam használt lombtrágya és kondicionáló készítmények (Solvitis BórMo és Solvitis Magneto, Kondisol B+S) egyéni és együttes kijuttatása pozitív hatással volt a mért paraméterekre (hajtáshossz, hajtásnövekedés, zöld- és száraztömeg produktum).
Ezen fajta esetében a Solvitis kezelés bizonyult a legjobbnak, mely jelentős zöld- és száraztömeg többletet eredményezett.
A Kondisol B+S szintén jó hatással volt a ’Harmat’ produktumára.
A Kondisol és a Solvitis készítmények együttes alkalmazás nem váltotta be a hozzá fűzött reményeket.
A ’Blue Winter’ fajta a ’Harmat’ fajtától eltérően reagált a kezelésekre.
A ’Harmat’ tápanyagdiagnosztikai vizsgálatának eredménye és a készítmények összetétele között nem mutatkozott összeférhetőséget. Az azonban megállapítható, hogy a nitrát nitrogén és foszfor tesztnél a Solvitis kezelés volt a legellátottabb, ami a szabadföldi mérések eredményét megerősíti.
A technológia anyagi megtérülése jelentős. 2022-ben a Solvitis 5.452.200 Ft, a Kondisol 4.193.475 Ft bevételtöbbletet érhettünk volna el hektáronként a szárított levélre vetítve. A huminsav alapú kondicionálás és lombtrágyázás tehát gyógynövénykultúrában, jelen esetben rozmaring állományban jó hatással van a termésmennyiségre.



